ஈரெத்தில் சல்பைடு

ஈரெத்தில் சல்பைடு (Diethyl sulphide) என்பது C4H10S என்ற வேதி வாய்ப்பாடு கொண்ட ஒரு கரிம வேதியியல் சேர்மமாகும். எளிதில் தீப்பற்றக்கூடிய இச்சேர்மம் வெள்ளைப் பூண்டின் காரநெடியுடன் காணப்படுகிறது. ஐயுபிஏசி முறையில் ஈரெத்தில் சல்பைடு, 1,1, தயோபிசுயீத்தேன் என்று அழைக்கப்படுகிறது. C4H10S என்ற இதனுடைய வேதிவாய்ப்பாட்டை எளிமையாக (C2H5)2S அல்லது Et2S என்று எழுதுவதன் மூலம் ஈரெத்தில் சல்பைடின் கட்டமைப்பு தெளிவாகிறது. எத்தனாலுடன் அடர் கந்தக அமிலம் சேர்த்து சூடுபடுத்துவதன் மூலம் ஈரெத்தில் சல்பைடு தயாரிக்கப்படுகிறது. மேற்கண்ட வினையில் உருவாகும் புதிய கரைசல் முதலில்  சோடியம் கார்பனேட்டுடன் சேர்க்கப்பட்டு நடுநிலையாக்கப்படுகிறது. இதனால் உருவாகும் சோடியம் எத்தில் சல்பேட்டு பொட்டாசியம் சல்பைடுடன் சேர்க்கப்பட்டு காய்ச்சி வடிக்கப்படுகிறது .

அலுமினா அடிப்படையிலான ஒரு வினையூக்கி முன்னிலையில் எத்திலீனுடன் ஐதரசன் சல்பைடு சேர்த்து ஈத்தேன்தயால் தயாரிக்கும்போது உடன்விளை பொருளாகவும் ஈரெத்தில் சல்பைடு உருவாகிறது. இவ்வினையே வணிகமுறையில் ஈத்தேன்யால் தயாரிக்கும் முறையாகும். வினைபடு பொருள்களான ஐதரசன் சல்பைடு மற்றும் எத்திலீன் ஆகியவற்றின் விகிதங்களை மாற்றிக் கொள்வதன் மூலம் ஈரெத்தில் சல்பைடின் உற்பத்தியை கட்டுப்படுத்திக் கொள்ளமுடியும்.

தோற்றம் 

முள்நாறி பழங்களின் நெடியில் ஒரு பகுதிப் பொருளாகவும் , உருளைக் கிழங்கில் இருந்து கிடைக்கும் எளிதில் ஆவியாகிற திரவங்களின் ஒரு பகுதிப்பொருளாகவும் இது இயற்கையில் காணப்படுகிறது .

பயன்கள் 

நீரற்ற கனிமங்களைக் கரைக்க உதவும் ஒரு கரைப்பானாகவும் தங்கம் மற்றும் வெள்ளி ஆகியனவற்றின் மின்முலாம் பூச்சுக்கும் ஈரெத்தில் சல்பைடு பயன்படுகிறது .

மேற்கோள்கள் 

ஈதர்கள்
கரிமச் சேர்மங்கள்
தயோயீத்தர்கள்